Ռիմա Ֆաքիհ

Ռիմա Ֆաքիհ (արաբ․՝ ريما فقيه‎‎,սեպտեմբերի 22, 1985(1985-09-22), Սրիֆա, Սուրի շրջան, Հարավային Լիբանան, Լիբանան), «Միսս ԱՄՆ» 2010 թվականի մրցույթի հաղթող։


== Կենսագրություն ==
Ֆաքիհը ծնվել է Լիբանանի հարավում գտնվող Սրիֆա փոքր քաղաքում՝  շիա մահմեդական ընտանիքում։ Նա ունի քույր և երկու եղբայր։ Երեխա ժամանակ նա ապրել է Սուք Էլ Գարբայում և հաճախել է Բեյրութի մերձակայքում գտնվող Սուրբ Ռիտայի դպրոցը։ 1993 թվականին նրա ծնողները` Հուսեյին և Նադիա Ֆաքիհները, Լիբանանի քաղաքացիական պատերազմի պատճառով տեղափոխվել են Նյու Յորք, որտեղ հայրը ռեստորան է բացել։ Այնտեղ Ռիտա Ֆաքիհը հաճախել է Սենթ Ջոնսի տարրական դպրոցը, իսկ հետագայում Քվինսի կաթոլիկ դպրոցը։ Նյու Յորքում նրա ընտանիքը անընդհատ ենթարկվել է հարձակման և վանդալիզմի Մերձավոր Արևելքում տեղի ունեցող իրադարձությունների պատճառով, իսկ 2001 թվականի սեպտեմբերի 11-ին տեղի ունեցած ահաբեկչությունից հետո նրանք ստիպված էին փակել ռեստորանը։ 2003 թվականին նա իր ընտանիքի հետ տեղափոխվել է Միչիգան նահանգի Դարբորն, որտեղ գտնվում էր արաբ-ամերիկյան մեծ համայնքի տունը։ Այնտեղ նա ավարտել է Հենրի Ֆորդի համայնքային քոլեջը և հաճախել Դիբրոնի Միչիգանի համալսարանը, որտեղ նա սկսել է սովորել տնտեսագիտություն և կառավարում, հետագայում պլանավորել ավարտել իրավաբանական դպրոցը։ «Միսս ԱՄՆ» մրցույթին մասնակցելուց առաջ նա աշխատել է Դեյթրոյթի բժշկական կենտրոնում։


== Գեղեցկության մրցույթներ ==
Ֆաքիհը 19 տարեկանում առաջին անգամ մասնակցել է գեղեցկության մրցույթին, «Միսս Ուեյն շրջան» մրցույթում գրավել չորրորդ տեղը` ավարտելով «Միսս Միչիգան» մրցույթի նախնական փուլը։ Նա նաև մասնակցել է գեղեցկության երեք ոչ մեծ միջազգային մրցույթների։


=== Միսս արտագաղթողներ Լիբանանից ===
2008 թվականին Ֆաքիհը Միչեգան նահանգից ընտրվել է  «Միսս արտագաղթողներ Լիբանանից» մրցույթին մասնակցելու համար։ Այս միջոցառումը «Միսս Լիբանան» մրցույթի մի մասն է, որին կարող են մասնակցել Լիբանանի աղջիկներ կամ լիբանանյան արմատներ ունեցող աղջիկներ, որոնք բնակվում են  այլ երկրների լիբանանյան համայնքներում։ Լիբանանում` Բաթրունում օգոստոսի 13-ին տեղի ունեցած մրցույթում Ֆաքիհն զբաղեցրել է երրորդ տեղը` զիջելով Կարինա Էլ Կադիսին` Բրազիլիայից և Ջեսիկա Կահաֆտին` Ավստրալիայից։


=== Միսս ԱՄՆ ===
2009 թվականի սեպտեմբերի 19-ին նա դարձել է «Միսս Միչիգանի» հաղթող։ 2010 թվականի մայիսին նա ներկայացրել է Միչիգանը «Միսս ԱՄՆ» մրցույթում, որը անցկացվել է Լաս Վեգասի «Planet Hollywood Resort and Casino» հյուրանոցում։ Նա «Միսս ԱՄՆ» տիտղոսը նվաճել է 2010 թվականի մայիսի 16-ին։


=== Միսս Տիեզերք ===
Որպես «Միսս ԱՄՆ» տիտղոսի հաղթող, Ֆաքիհը ներկայացրել է իր երկիրը «Միսս տիեզերք 2010» գեղեցկության մրցույթում, որը անցկացվել է օգոստոսի 23–ին Լաս Վեգասում «Մանդալայ Բեյ» հյուրանոցային համալիրում։ Մրցույթում Ֆաքիհին չի հաջողվել մտնել կիսաեզրափակիչ, այդպիսով նա 2002 թվականից դարձել է ԱՄՆ-ի առաջին ներկայացուցիչը, որը տեղ չի զբաղեցրել «Միսս Տիեզերքում»։


== Անձնական կյանք ==
2016 թվականի ապրիլին նա իսլամից դավանափոխվեց կաթոլիկության, որպեսզի ամուսնանա մարոնիտ երաժշտական պրոդյուսեր Վասիմ Սալիբիի հետ։ Սալիբին կանադացի երգիչ The Weeknd-ի ղեկավարն է։ Հարսանիքը տեղի է ունեցել 2016 թվականի մայիսի 15-ին։ 2017 թվականի փետրվարին զույգը ունեցել է իրենց առաջին երեխան` դուստր Ռիմա կրտսեր։ 2018 թվականի մարտի 29-ին Ռիմա  Ֆաքիհը որդի է ծնել, որին անվանել են Ջոզեֆ։


== Ծանոթագրություններ ==


== Արտաքին հղումներ ==
Official Rima Fakih Website
Miss Michigan USA official website
Rima Fakih’s blog Archived 2011-08-18 at the Wayback Machine.
«Full List Of Contestants For USA Network’s WWE Tough Enough». WrestleHeat.com